  Анжелика Тихонова корреспондент Удмуртиын Можга кар но Можга ёрос пыр ортчись М-7 «Волга» федерал сюреслэсь 8 иськемъем люкетсэ (км 78+000 – км 86+000) рос-прос тупатъялозы. Со сярысь Кун экспертизая валтӥсь управленилэн пресс-службаез ивортӥз. Али ини сюрес чаклам уже кутон вакытэз ортчиз но нагрузкаез уг вормы, нош машинаослэн лыдзы йылэ но йылэ. Сюреслэн та люкетаз кык чур гинэ лэсьтэмын, соин ик азьпалан мынӥсь машинаез ортчон понна пумит мынӥсь чуре пото, соин сэрен трос ваче шуккиськонъёс луо Кун экспертизая валтӥсь управленилэн пресс-службаезЛэсьтоно ужъёс улсын сюресэз ньыль чурозь паськытатозы, шобретсэ юнматозы, сюрес дуръёсты, кожонъёсты лэсьтозы но выльдозы, дугдон интыосты но урдэсъёсты векчи изэн но трос аръем турынъёсын  юнматозы. Озьы ик трасса вылысь ву кошкон гумыосты тупатъялозы, кюветъёс лэсьтозы, выль сюрес пусъёс но тыл шорын пиштӥсь арбериосын кенеръёс пуктозы. Со сяна, автобус дугдылон интыез воштозы но берен берытскыны инты радъялозы. 1 сюрс 351 иськемъем М-7 «Волга» федерал сюрес Москваысь Уфае мынэ но Владимир, Нижний Новгород, Казань пыр ортче Тодэ вайытом, Удмуртиын 2021-тӥ арын дышетскон ужъюртъёсы вуттӥсь 37 иськемлэсь трос сюресъёсты тупатъялозы.   Тегъёс: Авто Можга Удмуртия сюресъёс тупатъянужъёс  